tartuNLP/wikipedia-smugri-20251201 huggingface dataset:
Fachi

Fachi on keidaskylä ja maalaiskunta Nigerin Agadezin alueen Bilman departementissa. Se sijaitsee Saharaan kuuluvalla Ténérén hiekka-aavikolla noin 150 kilometriä Bilmasta lounaaseen. Kunnassa on 4 000 asukasta (vuonna 2010). 
Fachin lisäksi kuntaan kuuluu Fezein pikkukylä. Keitaan asukkaat ovat etupäässä kanureja ja tubuja. He tuottavat suolaa ja taateleita sekä viljelevät vihanneksia, vehnää ja tupakkaa. Kylän paikallinen nimitys on "Agram".
Tiheään rakennettujen tasakattoisten talojen muodostamaa Fachia ympäröi suolalohkareista pystytetty muuri. Kylän keskellä on kahdeksan metriä korkea ja neljällä tornilla varustettu linnoitus, joka aikaisemmin toimi turvapaikkana tuaregien ja muiden paimentolaisten hyökkäyksiltä.
Werner Thissen

Werner Thissen (3. joulukuuta 1938 – 15. huhtikuuta 2025) oli saksalainen roomalaiskatolinen arkkipiispa. Hän syntyi Klevessä ja sai pappisvihkimyksensä Münsterin hiippakunnassa 29. kesäkuuta 1966. Hänet nimitettiin Münsterin vihkipiispaksi ja Scampan titulaaripiispaksi 16. huhtikuuta 1999. Piispaksi vihkiminen seurasi 24. toukokuuta. Pääkonsekraattorina toimi Reinhard Lettmann, jota avustivat Alfons Demming ja Heinrich Janssen.
Thissen nimitettiin Hampurin arkkipiispaksi 22. marraskuuta 2002 ja asetettiin virkaan 25. tammikuuta 2003.
Just the Way You Are

Just the Way You Are voi tarkoittaa:
Musiikki:
Elokuva ja televisio:
Alec Trevelyan

Alexander ”Alec” Trevelyan on kuvitteellinen hahmo James Bond -elokuvassa "007 ja kultainen silmä". Häntä esittää elokuvassa Sean Bean. Elokuvan lisäksi Trevelyan esiintyy videopeleissä "GoldenEye 007" ja "GoldenEye 007" (2010).
Rooli.
Vuonna 1986 MI6-agentti Alec Travelyan osallistuu James Bondin kanssa tunkeutumiseen neuvostoliittolaiseen kemiallisten aseiden laitokseen Arkangelissa. Laitoksessa Travelyan lavastaa kuolemansa, ja Bond pakenee räjäyttäen laitoksen. Yhdeksän vuoden ajan MI6 luulee Trevelyanin kuolleen, kunnes Bond pääsee MI6:n kohteena olevan Janus-rikossyndikaatin jäljille ja paljastaa sen johtajaksi kuolleeksi luullun Trevelyanin. Hänen olemuksensa on entistä synkempi, ja hänen kasvonsa ovat arpeutuneet Arkangelin laitoksen räjähdyksessä. Hän janoaa kostoa briteille, jotka pettivät hänen vanhempansa toisen maailmansodan jälkeen palauttamalla heidät Neuvostoliittoon. Trevelyan näki kuusivuotiaana isänsä tappaneen äitinsä ja itsensä, jonka jälkeen hänet vietiin Isoon-Britanniaan.
Trevelyanin suunnitelman mukaisesti hänen liittolaisensa Xenia Onatopp ja kenraali Ourumov varastavat Tiger-helikopterin ja tunkeutuvat satelliittien ohjausasemalle Venäjän Severnajaan. He tappavat aseman ohjelmoijat ja varastavat GoldenEye-satelliittiaseen, jolla Trevelyan aikoo varastaa miljoonia puntia Bank of Englandista ja lopulta aiheuttaa valtavan kaaoksen tuhoamalla Lontoon.
Ohjelmoija Natalie Simonovan avustuksella Bond jäljittää Trevelyanin sateelliantennin Kuubaan. Pian Trevelyan ja Bond ajautuvat yhteenottoon antennin huipulla. Uhkaavasti alakynteen jäävä Bond onnistuu tönäisemään Trevelyanin alas tikkailta, ja tämän ollessa putoamaisillaan alas, Bond saa otteen Trevelyanin jalasta. Roikkuessaan Bondin otteessa kymmenien metrien korkuisella antennitasanteella, Trevelyan kysyy ”Englannin puolesta, James?”, johon Bond vastaa ”Ei, vaan minun”. Bond irrottaa otteensa Trevelyanista ja tämä putoaa alas huipulta. Hän kuolee myöhemmin kun antenni romahtaa hänen päälleen.
Weyher et Richemond

Automobiles Weyher et Richemond oli Ranskan Pantinissa toiminut yritys, joka valmisti autoja vuosina 1905–1910. Yritys oli valmistanut höyrykäyttöisen paloauton vuonna 1903 ja henkilöautotuotanto alkoi vuoden 1905 lopulla. Tässä mallissa oli Serpolletin suunnittelema nopea putkikattila ja Friedmann-Knollerin patenttiin perustuva 15-hevosvoimainen nelisylinterinen vastaiskumoottori. Autossa oli aluksi nelipyöräjarrut, mutta ne jätettiin pois myöhemmistä malleista, sillä asiakaskunta ei pitänyt niistä. Ulkoiselta olemukseltaan autot olivat bensiinikäyttöisten kaltaisia.
Vuonna 1908 Weyher et Richemond esitteli bensiinikäyttöisen malliston. Nelisylinterisiä malleja oli kolme: 15-, 20- ja 32-hevosvoimaiset muunnelmat. Kuusisylinterisen teho oli 30 hevosvoimaa. Yritys valmisti myös Labor-nimistä bensiinikäyttöistä autoa. Britanniassa höyryautot myytiin nimellä Rexer.
Siguedine

Siguedine tai Séguédine (tuaregiksi "Səggədəm", tedaksi "Sô") on keidaskylä Nigerin Agadezin alueen Bilman departementin Djadon kunnassa. Se sijaitsee Pic Zoumri -vuoren juurella Kawarin keidasalueen pohjoispuolella noin 180 kilometriä Bilmasta pohjoiseen. Vuonna 2001 kylässä oli 484 asukasta.
Siguedine mainitaan jo 1000-luvulla arabialaisten kirjoittajien teoksissa. Se oli tärkeä Välimeren ja Sudanin välisen karavaanikaupan risteys, josta haarautuivat reitit Libyan Ghatiin, Ghadamesiin ja Murzuqiin, Kawarin läpi Tšadiin sekä Fachin kautta Aïrvuoristoon ja Nigeriaan. Kanurien ja myöhemmin saapuneiden tedojen asuttama kylä jäi autioksi 1700-luvulla tuaregien ja tubujen ryöstöretkien seurauksena. Ranskalaiset hävittivät keitaan tubujen karkottamiseksi vuonna 1920.
Nykyään Dirkousta tuleva tie haarautuu Siguedinessä Dao Timnin ja Madaman kautta Libyan Tumun raja-asemalle, Chirfan kautta Algerian Djanetiin sekä Tibestivuoriston Zouariin ja Bardaïhin johtaviksi autiomaareiteiksi. Kylässä kasvatetaan taatelipalmuja, hoidetaan pieniä kasvimaita ja tuotetaan suolaa.
Siguedinessa harjoitettu suolan tuotanto käynnistyi uudelleen vuonna 1941, jolloin kylän asukkaat palasivat Kawarin Emi Tchoumasta. Louhoksia hyödynnetään samaan tapaan kuin Bilmassa ja Fachissa. Kaksi metriä syvään ja leveään kuoppaan keräytyvä vesi haihtuu ilmaan ja suola kiteytyy kuoreksi, joka kuumana aikana rikotaan päivittäin ja kerätään ajoittain talteen. Siguedinen suola on laadultaan erinomaista, mutta nykyään sen tuotanto on vähäistä.
Kylässä on koulu, terveysasema ja lääkevarasto. Talot on rakennettu savesta, johon on sekoitettu suolaa. Nähtävyyksiin kuuluu raunioitunut linnoitus.
Mapfre Stadium

Mapfre Stadium on jalkapallostadion Columbusissa Ohiossa Yhdysvalloissa. Se toimii Major League Soccer -seura Columbus Crew’n kotistadionina.
Stadionin rakennutti Crew’n silloinen omistaja, öljymiljonääri ja urheiluvaikuttaja Lamar Hunt vuosina 1998–1999. Se oli MLS:n ensimmäinen niin sanottu "soccer-specific stadium" eli erityisesti jalkapalloa varten suunniteltu stadion. Stadion avattiin toukokuussa 1999, johon asti Crew pelasi pääasiallisesti amerikkalaiseen jalkapalloon käytetyllä Ohio Stadiumilla. Sittemmin Crew Stadiumin kaltaiset stadionit ovat yleistyneet huomattavasti MLS:ssä.
Stadionin rakennuskustannukset olivat 28 miljoonaa dollaria. Sen yleisökapasiteetti on 20 145 jalkapallo-otteluissa ja 30 000 konserteissa. Crew’n MLS-otteluiden lisäksi stadionilla on pelattu muun muassa MLS Cup -mestaruusottelu vuonna 2001, MLS All-Star Game -näytösottelu vuosina 2000 ja 2005 sekä vuoden 2003 naisten MM-kilpailuiden alkulohko-otteluita. Jalkapallon ohella stadionilla on järjestetty rugby-, lacrosse- ja amerikkalaisen jalkapallon otteluita sekä Rock on the Range -musiikkifestivaali.
Tatanua

Tatanua on perinteinen koristeellinen naamari, joitaon valmistettu ja käytetty Papua-Uuden-Guinean Uuden-Irlannin saarella. Näitä puusta ja muista luonnonmateriaaleista valmistettuja naamareita käytetään "malagan"-nimisessä seremoniassa.
Naamiot kaiverretaan yleensä "Alstonia"-suvun puusta ja koristellan sokeriruo'osta saaduilla kuiduilla, villalla ja muilla eläinten karvoilla. Kasvot värjätään kalkkimaalilla ja muilla luonnonväreillä. Hiukset rakennetaan erilaisista kuiduista, ja niillä jäljitellään tyypillistä surevan miehen kampausta. Paikallisilla heimoilla on tapana, että vainajan lähiomaiset ajavat puoli päätä kaljuksi surun merkiksi. Silmän paikalle on laitettu maalattu simpukankuori, ja korvat on kuvattu venytetyiksi ja niissä on usein koruja. Naamiot ovat kaikkiaan noin 40–50 cm korkeita.
Malagan on vainajan muistelujuhla, joka voidaan pitää noin vuoden kuluttua kuolemasta, sillä naamioiden kaivertamiseen menee aikaa. Naamioiden valmistamiseen osallistuvat kaikki kylän miehet yhdessä. Värilliset kuviot liittävät naamiot sotamaalauksiin.
Tatanua-naamioita on kerätty moniin länsimaisiin museoihin kuten Berliinin etnologiseen museoon, Derbyn kaupunginmuseoon ja Indianapolisin taidemuseoon.
Ontuva totuus

Ontuva totuus ("Just the Way You Are") on vuonna 1984 ensi-iltansa saanut draamakomediaelokuva, jonka pääosissa näyttelevät Kristy McNichol ja Michael Ontkean. Elokuvan on ohjannut Édouard Molinaro. 
Juoni.
Susan on nuori, kaunis ja menestyvä huilisti, jolla on lapsesta asti ollut rautainen jalkaproteesi. Erottuaan poikaystävästään hän lähtee konserttikiertueella Eurooppaan. Pariisissa Susan keksii idean peittää proteesinsa kipsillä ja matkustaa Ranskan Alpeille hiihtokeskukseen, jossa voisi tulla kohdelluksi ilman sääliä. Siellä hän tapaa lehtikuvaaja Peterin. He rakastuvat ja Susanin on tehtävä päätös, kertoako Peterille totuus itsestään.
Arvioita.
"The New York Timesin" Janet Maslin kirjoitti, että suunnilleen kaikki elokuvassa vaikuttaa keinotekoiselta, jälkiäänitetyltä kuulostavasta dialogista aina näyttelijän korvassa sulamatta ja valumatta pysyvään lumipaakkuun. "Helsingin Sanomissa" Mikael Fränti luonnehti elokuvaa hajanaiseksi, pinnalliseksi ja hirvittäväksi jetset-elokuvaksi, jossa alppihiihtoalan tuotesijoittelua ei kaihdeta ja jonka ainoa opetus on, että tyttö tarvitsee vaikeissa lemmenasioissa miettimisaikaa. Hän kirjoitti, ettei aikuistumaan pyrkivä entinen lapsitähti Kristy McNichol tahdo löytää oikeita nuoren naisen ilmeitä vaan näyttää elokuvassa yhä pikemminkin lapselta. "Video-oppaassa" vuodelta 1994 "Ontuva totuus" saa kaksi tähteä viidestä, mikä vastaa sanallista arviota ”keskinkertainen”.
Kunnon mestaan vetää

"Kunnon mestaan vetää" on rap-artisti Uniikin single hänen kolmannelta studioalbumiltaan "Suurempaa" vuodelta 2011. Kappaleella vierailevat Elastinen ja Spekti.
Kappaleesta kuvattiin musiikkivideo, jolla esiintyvät cameorooleissa pokeriammattilainen Ilari Sahamies, jääkiekkovalmentaja Pasi Nurminen, tositelevisioesiintyjä Niko Nousiainen, malli ja Miss Suomi -voittaja Viivi Pumpanen, Miss Helsinki -voittaja Sofia Ruusila sekä rap-artistit Timo Pieni Huijaus, Brädi ja Mikael Gabriel. Video kuvattiin hotellissa entisen Helsingin tutkintavankilan tiloissa.
Kappale sisältää samplen MC Nikke T:n kappaleesta "Ihminen ei voi elää vetämättä".
Joseph Pickford

Joseph Pickford (1734–1782) oli englantilainen arkkitehti. Hän kuului Yrjö III:n hallituskaudella maansa merkittävimpiin Lontoon ulkopuolella toimineisiin arkkitehteihin. Pickford edusti enimmäkseen palladiolaista arkkitehtuuria.
Pickford syntyi ja varttui Ashow’ssa, Warwickshiren kreivikunnassa. Vuonna 1748 hän lähti harjoittelijaksi setänsä yritykseen Lontooseen. Setä oli maan arvostetuimpia rakennusyrittäjiä. Pickfordin harjoittelukauden aikana yritys sai osallistua kuuluisien palladiolaisten rakennusten, kuten Whitehallin Horse Guardsin ja Cambridgen yliopiston kirjaston rakentamiseen.
Pickford muutti Derbyyn vuonna 1760, ja hän oli ilmeisesti ensimmäinen Lontoossa opiskellut arkkitehti, joka toimi alueella. Hän suunnitteli John Gisbournelle yksityistalon St Helen’s House, joka muutettiin myöhemmin kouluksi. Hän tutustui Lunar Societyn jäseniin, kuten Joseph Wrightiin, Peter Perez Burdettiin ja John Whitehurstiin, ja sai näiden kautta toimeksiantoja alueelta. Hän suunnitteli uuden posliinitehtaan Josiah Wedgwoodille, joka oli myös Lunar Societyn jäsen. Wedgewood tilasi suunnitelmat myös tehtaan työläisten asuintaloille, jotka piti terveyssyistä sijoittaa kylän toiselle reunalle kauas tehtaasta.
Pickfordin itselleen vuonna 1770 rakennuttama asuintalo on nykyisin Pickford House Museum Derbyn kaupungissa Englannissa. Talo on sisustettu kuvaamaan elämää Yrjöjen aikakaudella.
Chirfa

Chirfa on kylä Nigerin Agadezin alueen Bilman departementissa. Se sijaitsee Djadon keidasalueella noin 100 kilometriä Siguedinesta luoteeseen. Kylä on Djadon kunnan hallinnollinen keskus. Vuonna 2001 siellä oli 208 asukasta.
Chirfa koostuu bankosta rakennetuista taloista, ranskalaisten vuonna 1933 pystyttämän Fort Pacotin raunioista, koulusta sekä lähistöllä sijaitsevasta varuskunnasta, joka toimii myös rajavartiostona. Kylän kautta kulkee Siguedinesta Algerian Djanetiin johtava 700 kilometrin pituinen autiomaareitti.
Keitaalla tuotetaan taateleita. Sen asukkaat ovat teda-heimoon kuuluvia tubuja, joihin on sekoittunut kanureja. Nähtävyyksiä ovat kymmenen kilometrin päässä sijaitseva Djadon rauniokaupunki, erikoiset luonnonmuodostelmat ja muinaiset kalliopiirrokset.
Billionaire

Billionaire () on englanninkielen sana ja tarkoittaa henkilöä, jonka omaisuuden arvo on vähintään miljardi.
Billionaire(s) voi tarkoittaa myös:
Simons’ BASIC

Simons’ BASIC on Commodore 64-tietokoneelle tarkoitettu BASIC-ohjelmointikielen laajennus.
Tausta.
Simons’ BASIC:in nimi viittaa David Simonsiin, joka 16-vuotiaana opiskelijana määritteli laajennuksen Commodore 64:n niukkaan BASIC-kieleen perehdyttyään eri mikrojen ja minitietokoneiden BASIC-murteisiin. Commodore 64:n alkuperäinen BASIC oli laadittu Commodore PET:iin, jossa oli muistia vain 8 kilotavua.
Toteutus.
Simons’ BASIC sisältää 114 käskyä, komentoa tai muuta varattua sanaa. Laajennus on pakattu ROM-moduuliin. Moduuli kiinnitetään koneeseen virran ollessa koneesta pois kytkettynä. Kun kone käynnistetään, lisäkäskyt ja -komennot ovat käytössä, käyttöliittymän värit ovat muuttuneet ja käytössä oleva muisti pienentynyt 8:lla kilotavulla.
Ohjekirjassa Simons’ BASIC:in käskyt ja komennot on ryhmitelty 11 ryhmään. Ryhmät ovat seuraavat: ohjelmoinnin apukomennot (programming aids), syötteen tarkastus ja tekstin käsittely (input validation and text manipulation), laskennan aputoiminnot (extra numeric aids), levykekomennot (diskette commands), grafiikka (graphics), kuvaruudun käsittely (screen manipulation), MOB-grafiikka (sprite and user-defined graphics), ohjelmoinnin rakenteet (structured programming), virhetilanteiden käsittely (error trapping), musiikki (making music), syöttölaitteiden käsittely (read functions).
The Other Side

(The) Other Side voi tarkoittaa:
Musiikki.
Albumit
Kappaleet
Sami Vartiainen

Sami O. Vartiainen (s. 1969) on suomalainen tanssitaiteilija, ohjaaja, koreografi ja käsikirjoittaja. Vartiainen opiskeli Teatterikorkeakoulun Tanssitaiteen laitoksella 1988-1992. Vartiainen oli kolme vuotta kiinnityksellä Helsingin kaupunginteatterin tanssiryhmässä, ja sen jälkeen työskennellyt freelancerina muun muassa Suomen Kansallisoopperassa ja useissa kaupunginteattereissa ympäri Suomea. 
Vartiaisen koreografia sai kunniamaininnan Kajaanin Uudet tanssit -koreografiakatselmuksessa 2011.
Aiheesta muualla.
Tanssiryhmä Finamodacon verkkosivut
Volgan–Donin kanava

Volgan–Donin kanava () on 101 kilometrin pituinen keinotekoinen vesiyhteys Kaspianmereen laskevan Volgan ja Asovan- ja Mustaanmereen laskevan Donin vesistöjen välillä Etelä-Venäjällä. Yhdessä Volgan–Itämeren vesitien kanssa kanava muodostaa myös Itämeren ja Välimeren välisen sisävesiyhteyden.
Kanava.
Kanava alkaa Volgan alajuoksulla Volgogradin alapuolelta ja kulkee länteen vedenjakajan poikki päätyäkseen Doniin padottuun Tsimljanskin tekojärveen viimeisen sulun nro 13 läpi Pjatimorskin (ven. Пятиморск) kylässä Kalatšin alueella (ven. Калачёвский район), jonka lähin kaupunki Kalatš-na-Donu sijaitsee 7 km:n päässä.
Kanavassa on kolmetoista sulkua. Viimeisellä sululla nro 13 ennen Don -jokea on 16 metriä korkea kahden rintaman yhdistymisen muistomerkki (ven. Соединение фронтов). Vedenkorkeus Volgan päässä on meren pintaa alempana ja nousee tästä yhdeksässä sulussa 88 metriä korkeammalle, ja laskee jälleen 44 metriä Donin puoleisella kanavaosuudella. 101 kilometrin pituisesta kanavayhteydestä 45 km on tekojärviä. Kolme pumppuasemaa huolehtii veden saatavuudesta kanavan yläosaan.
Kanavan mitoitus on pienempi kuin Volgalla liikennöivien alusten nykyinen standardimitoitus. Kanavassa voivat liikennöidä korkeintaan 140 m pitkät, 16,6 m leveät ja syväykseltään 3,5 metrin alukset. Alusten maksimikantavuus on noin 5000 t. Vuosittainen rahtikapasiteetti on noin 16,5 miljoonaa tonnia. Kapasiteetin suurentamiseksi on mm. kaavailtu toisen, rinnakkaisen kanavan rakentamista.
Kanavan rakentaminen aloitettiin ennen toista maailmansotaa, mutta keskeytyi sodan ajaksi ja jatkui vuodesta 1948 alkaen, pääosin vankileirityövoimalla. Kanava vihittiin käyttöön heinäkuussa 1952.
Historia.
Kerrotaan, että Persian kuninkaaksi noussut Aleksanteri Suuren upseeri Seleukos I Nikator hautoi aikanaan suunnitelmaa kanavan kaivauttamisesta Donin ja Volgan välille. 
Ajatuksen herätti uudelleen Osmanien valtakunnan suurvisiiri Mehmed pašša Sokolović 1560-luvun alussa, mutta hän ei saanut siihen lupaa sulttaaniltaan Suleiman Suurelta. Mehmed pašša suunnitteli kanavan rakentamista, koska se olisi mahdollistanut Moskovan Venäjän hallussa olleen entisen Astrahanin kaanikunnan alueen valtaamisen Venäjältä, sekä mahdollistanut tulevat sotatoimet osmanien perinteistä vastustajaa Persiaa vastaan. Vesireitti Mustanmeren ja Kaspianmeren välillä olisi merkinnyt myös rauhanomaisen kaupankäynnin laajentumista ja nopeutumista. Mehmed sai luvan toteuttaa suunnitelmansa uudelta sulttaanilta Selim II:lta 1566. Vuonna 1569 yhdessä Krimin kaanikunnan joukkojen avulla toteutettu Astrahanin sotaretki kuitenkin epäonnistui yrityksessään ja kärsi suuria tappioita puutteellisen huollon ja alueen kuivan aromaaston vuoksi.
Myös Venäjän keisari Pietari Suuri yritti rakennuttaa kanavan 1700-luvulla.
Jenny Berggren

Jenny Cecilia Berggren (s. 19. toukokuuta 1972 Göteborg, Ruotsi) on ruotsalainen laulaja. Hän oli Ace of Base -yhtyeen päävokalisti vuoteen 2009 asti. Vuonna 2010 Berggren julkaisi sooloalbumin "My Story". Berggren oli mukana Så Mycket Bättren kuudennella kaudella 2015.
Berggren on ollut naimisissa ruotsalaispianisti Jakob Petrénin kanssa vuodesta 2004. Heillä on kaksi lasta.
Siina Hirvonen

Siina Hirvonen (s. 1977) on suomalainen muusikko, musiikkipedagogi, musiikkileikkikoulunopettaja, televisiojuontaja ja -toimittaja. Hirvonen on oopperalaulaja-laulutaiteen lehtori Anssi Hirvosen ja kanttori-filosofian tohtori Riitta Hirvosen tytär.
Siina Hirvonen opiskeli musiikkipedagogiksi Helsingin ammattikorkeakoulu Stadiassa 1999–2003. Hirvonen aloitti jatko-opintonsa Sibelius-Akatemiassa vuonna 2006 Musiikkikasvatuksen osastolla. Hirvonen on työskennellyt varhaisiän musiikinopettajana esimerkiksi Helsingin Konservatoriossa, Pirkanmaan musiikkiopistossa, Maija Salon musiikkiopistossa ja MLL:n paikallisyhdistyksissä. Lisäksi Hirvonen on ollut mukana suunnittelemassa ja toteuttamassa erilaisia lastenkonsertteja ja -tapahtumia sekä musiikkiäänitteitä.
Hirvonen tekee yhteistyötä Yle TV2:n lastenohjelmatuotannon kanssa. Hän on ollut mukana suunnittelemassa ja toteuttamassa erilaisia musiikkiohjelmasarjoja vuodesta 2006 alkaen. Vuosina 2008–2014 Hirvonen on toiminut Pikku Kakkosen maanantai-iltojen eli Musamaanantain viikoittaisena juontajana. Hän juonsi Pikku Kakkosen viimeistä kertaa 11. elokuuta 2014, ja hänen tilalleen tuli Tuomo Rannankari.
Opetus- ja tv-työnsä ohessa Siina Hirvonen keikkailee ahkerasti ympäri Suomea mm. Siina &amp; Taikaradio -lastenmusiikkiorkesterinsa kanssa. Siina &amp; Taikaradiolta on ilmestynyt oma äänite. 
Keikkailun lisäksi hän tekee paljon yhteistyötä eri orkestereitten kanssa. Hirvonen on ollut Savonlinnan Oopperajuhlilla sekä esiintynyt myös Radion sinfoniaorkesterin, Oulu Sinfonian ja Hyvinkää Orkesterin kanssa.
Hirvonen sai Vuoden Kasvattaja 2010 -palkinnon ansiokkaasta, laadukkaasta ja monipuolisesta työstään varhaisiän musiikkikasvatuksen ja -opetuksen sekä lastenmusiikin ja -kulttuurin saralla.
Siina &amp; Taikaradio

Siina &amp; Taikaradio on lastenmusiikkia esittävä orkesteri, jossa musisoivat Siina Hirvonen sekä neljä muuta monipuolista ammattimuusikkoa. Heidän ohjelmistoonsa kuuluu leikittävää ja laulettavaa lastenmusiikkia joka lähtöön. Lastenkonsertit vievät kuulijansa tuttujen ja vähän uudempienkin laululeikkien sävelin erilaisiin musiikkimaailman seikkailuihin.
Siina &amp; Taikaradio on konsertoinut ympäri Suomea niin isoilla kuin pienemmilläkin musiikkijuhlilla ja eri tapahtumissa.
Yhtyeeltä on ilmestynyt oma äänite: Siina &amp; Taikaradio sekä Siinan taikaradio -laulukirja+cd (Tammi).
Oiva Koivisto

Oiva Tapio Koivisto (1. elokuuta 1904 Lappee – 28. kesäkuuta 1987 Helsinki) oli suomalainen upseeri ja vara-amiraali. Hän toimi Suomen merivoimien komentajana vuosina 1952–1964.
Sotilasura.
Koivisto osallistui Joensuun suojeluskunnan mukana sisällissodan taisteluihin. Hän valmistui Kadettikoulusta 1925 sekä Sotakorkeakoulusta 1937 (ye-upseeri 1940). Koivisto toimi merikadettiosaston opettajana Kadettikoulussa 1927–1932 sekä tykkivene Karjalan päällikkönä 1930–1932. Oppijakson päällikkönä koululaiva Suomen Joutsenella hän toimi 1932–1933. Merikomppanian päällikkönä Rannikkotykistörykmentti 3:ssa hän oli 1933–1937. Toimisto- ja yleisesikuntaupseerina hän toimi 1937–1939. 
Talvisodan aikana Koivisto toimi Rannikkolaivaston esikuntapäällikkönä 1939–1940 ja sodan jälkeen vuonna 1940 Hangon vuokra-alueen rajakomission Suomen valtuuskunnan puheenjohtajana. Hän oli panssarilaiva Väinämöisen päällikkö 1940–1944. Turun Laivastoaseman päällikkönä hän palveli vuosina 1944–1945, Suomen laivaston komentajana 1945–1952 ja merivoimien komentajana vuodesta 1952 vuoteen 1964.
Ylennykset: aliluutnantti 1925, luutnantti 1926, kapteeniluutnantti 1930, komentajakapteeni 1936, komentaja 1941, kommodori 1944, kontra-amiraali 1953, vara-amiraali 1962.
Jeff Friesen

Jeff Friesen (s. 5. elokuuta 1976 Kanada) on kanadalainen jääkiekkoilija. Friesen on pelipaikaltaan hyökkääjä. Vuonna 2011 hän pelasi Eisbären Berlinissä, Saksan liigassa. Mies iski aikoinaan hurjia tehoja WHL:ssä. Hän on pelannut NHL:ssä 893 ottelua, joissa hän on tehnyt 516 pistettä.
Friesen on pelannut NHL:ssä San Jose Sharksin, Mighty Ducks of Anaheimin, New Jersey Devilsin, Washington Capitalsin ja Calgary Flamesin riveissä.
Frisen oli parhaimpina vuosinaan NHL:ssä hyvä 50-60 pisteen pelaaja. Hänen paras kautensa NHL:ssä oli 1997-1998, jolloin hän iski tehot 31+32=63.
Juha Tikka

Juha Yrjö Julius Tikka (30. joulukuuta 1929 Helsinki – 13. joulukuuta 2001) oli suomalainen upseeri ja kontra-amiraali ja Suomen merivoimien komentaja Jan Klenbergin jälkeen. Nuorempana hän oli Suomen parhaita uimareita.
Sotilasura.
Tikka palveli muun muassa aluksen päällikkönä ("Vasama 1", "Vasama 2", tykkivene "Karjala", "koululaiva Matti Kurki" 60-l. sekä 1980-luvulla silloisen Rannikkolaivaston (RLaiv) komentajana ja esikuntatehtävissä. Hän työskenteli viimeisinä palvelusvuosinaan muun muassa Merivoimien Esikunnassa ja Suomen merivoimien komentajana vuosina 1983–1990. Kontra-amiraaliksi hänet ylennettiin vuonna 1983.
Tikka oli käynyt Kadettikoulun valmistuen vuonna 1959.
Uintiura.
Tikka kilpaili Helsingin 1952 kesäolympialaisissa 200 metrin rintauinnissa ja karsiutui alkuerissä. Hän ui tuolloin puhtaalla rintauintityylillä nopeimpien uimarien käyttäessä perhosuintityyliä, joka vasta Helsingin kisojen jälkeen erotettiin omaksi olympialajikseen. Tikka voitti Pohjoismaiden mestaruuden 100 metrin perhosuinnissa vuonna 1949, 200 metrin rintauinnissa vuosina 1951, 1953 ja 1955 sekä 4 × 100 metrin sekauintiviestissä vuonna 1953.
Tikka voitti 200 metrin rintauinnin Suomen-mestaruuden 1949 (2.52,2) ja 1950 (2.46,9). Vuonna 1950 hän oli myös voittamassa 3 x 100 metrin sekaviestin Suomen-mestaruutta.
Tikka piti 1950 hallussaan rintauinnin 200 metrin Suomen-ennätystä ajalla 2.43,5 ja 400 metrin Suomen-ennätystä ajalla 6.00,5.
Tikka edusti seuratasolla Helsingin Uimareita. Häntä valmensi Toivo "Töffi" Virtanen.
Suku.
Juha Tikan isä oli muun muassa Suomen Käsipalloliiton puheenjohtajana toiminut eversti Yrjö Tikka. Seiväshyppääjä Matti Sutinen oli hänen serkkunsa.
Matti Lackman

Pentti Matti Sakari Lackman (s. 24. helmikuuta 1948 Simo) on oululainen filosofian tohtori, dosentti ja Oulu-opiston entinen rehtori. 
Henkilöhistoria.
Matti Lackman syntyi maanviljelijä Aarne Lackmanin ja emäntä Eila Miettusen perheeseen. Hänen puolisonsa vuodesta 1974 on pankkitoimihenkilö Eija Snellman. Lackman kirjoitti ylioppilaaksi Kemin lyseosta 1969, valmistui filosofian kandidaatiksi Oulun yliopistosta 1976 ja väitteli filosofian tohtoriksi Jyväskylän yliopistosta 1985 aiheenaan "Suomen kommunistisen puolueen suhde talonpoikaiskysymykseen ja talonpoikaisliikkeisiin 1918–1939". 
Lackman on Oulun yliopiston, Turun yliopiston ja Joensuun yliopiston dosentti. Hänelle myönnettiin professorin arvonimi vuonna 2008. Oulu-opiston rehtoriksi hänet valittiin 1983, hän jäi eläkkeelle tehtävästä vuonna 2013. Lackman on tutkinut muun muassa jääkäriliikettä ja Suomen valtiollisen poliisin historiaa.
Grenade (kappale)

"Grenade" on kappale, jonka on esittänyt ja tuottanut yhdysvaltalainen laulaja-lauluntekijä Bruno Mars ensimmäiselle studioalbumilleen "Doo-Wops &amp; Hooligans". Se julkaistiin ensimmäisen kerran myynninedistämistarkoituksessa ns. promosinglenä 28. syyskuuta 2010 ja myöhemmin albumin toisena singlenä. "Grenade" on albumin ensimmäinen raita. Sen kirjoittivat Mars tuotantotiiminsä The Smeezingtons kanssa sekä Brody Brown, Claude Kelly ja Andrew Wyatt. Kappale nousi ensimmäiselle sijalle listoilla Australiassa, Kanadassa, Irlannissa, Uudessa-Seelannissa ja Isossa-Britanniassa. Yhdysvaltain "Billboard" Hot 100 -listalla kappale nousi myös ensimmäiselle sijalle ja on näin ollen Bruno Marsin kolmas kyseiseen listasijoitukseen yltänyt singlensä Yhdysvalloissa ja Isossa-Britanniassa. Kappaleen musiikkivideo julkaistiin marraskuussa 2010.
Musiikkivideo.
Musiikkivideo julkaistiin 19. marraskuuta 2010 ja sen ohjasi NABIL. Videolla Mars laulaa rakastamastaan naisesta ja vetää köydellä sidottua pianoa läpi Los Angelesin. Hänellä on päällään puku ja hän kohtaa jengin ja vihaisen pitt bullin matkalla. Kun hän saapuu naisen talolle ja näkee tämän toisen miehen kanssa, hän raahaa itsensä ja pianonsa junan alle. Video sisältää myös kohtauksia tummasta makuuhuoneesta, jossa katsotaan sateisesta ikkunasta.
Kulissien takana -videolla Mars kertoo "Video kertoo taistelustani kertoa tytölle, että tekisin mitä tahansa hänen vuokseen. Menen jopa niin pitkälle, että raahaan pianon mukanani, jotta voin laulaa sydämestäni."
Henkilöstö.
Lähde:
William Slattery

William Slattery (s. 6. syyskuuta 1943) on Irlannin Portlaoisessa syntynyt, Etelä-Afrikassa toimiva fransiskaani. Hänet vihittiin papiksi 21. helmikuuta 1970 ja nimitettiin Kokstadin hiippakunnan piispaksi 17. marraskuuta 1993. Hänet vihittiin piispaksi 19. helmikuuta 1994 Wilfrid Fox Napierin toimiessa pääkonsekraattorina sekä Michael Vincent Paschal Rowlandin ja Andrew Zolile T. Brookin avustaessa. 
23. joulukuuta 2010 Slattery sai nimitykset Pretorian arkkihiippakunnan arkkipiispaksi ja Etelä-Afrikan sotilaspiispaksi.
Salomo (artisti)

Salomo eli Atte Valontaival (alun perin Atte Lönn, s. 1987 Kuopio) on suomalainen reggaemuusikko. Hänen esikoislevynsä "Askel kerrallaan" julkaistiin elokuussa 2011.
Ura.
Hip hop.
Salomon musiikkiura alkoi 2000-luvun taitteessa. Hän julkaisi taiteilijanimellä Seiska neljä omakustanteista hip-hop-albumia vuosina 2000-2005. Levyn "Omia polkuja" nauhoitti ja miksasi jyväskyläläinen tuottaja Joniveli. 
Reggae.
Julkaistuaan "Omia polkuja" -albumin vuonna 2005 Salomo alkoi työstää Matkamiehentie -reggae albumiaan Wolfram -labelille. Albumia ei kuitenkaan koskaan julkaistu, mutta osa kappaleista päätyi Salomon 3. elokuuta 2011 julkaistulle "Askel kerrallaan" -albumille. Kyseinen levy oli Salomon ensialbumi reggaen alalla. Albumilla vierailee muun muassa Suomen tunnetuimpiin reggaeartisteihin lukeutuva Jukka Poika. "Askel kerrallaan" -albumia edelsi "Seppä" -niminen single, joka julkaistiin heinäkuussa 2011.
Salomo julkaisi 5. joulukuuta 2013 toisen pitkäsoittonsa "Kultainen lanka". Albumilta on julkaistu myös singlet "Kevein askelin" ja "Kevät jäällä".
Paul Mandla Khumalo

Paul Mandla Khumalo (s. 5. helmikuuta 1947) on eteläafrikkalainen roomalaiskatolinen arkkipiispa. Hänet vihittiin papiksi 28. huhtikuuta 1973. Hän sai 2. lokakuuta 2001 nimityksen Witbankin hiippakunnan piispaksi, ja hänet vihittiin piispaksi 27. tammikuuta 2002. Pääkonsekraattorina toimi Wilfrid Fox Napier, jota avustivat George Francis Daniel ja Dominic Joseph Chwane Khumalo. 
Khumalo nimitettiin 24. marraskuuta 2008 Pretorian arkkipiispaksi ja Etelä-Afrikan sotilaspiispaksi. Hän erosi molemmista tehtävistä 15. joulukuuta 2009 terveyssyistä.
Askel kerrallaan

Askel kerrallaan on reggaeartisti Salomon 3. elokuuta 2011 julkaistu esikoisalbumi. Sen julkaisi tamperelainen levy-yhtiö Eclipse Music. Albumi on julkaistu CD:n lisäksi digitaalisena versiona.
Kappaleet.
Kaikki kappaleet säveltänyt, sanoittanut ja sovittanut Atte Lönn, paitsi 4. säv. Valtteri Kontturi, 12. säv. Stephen Gibson ja 7. san. Atte Lönn &amp; Jukka Rousu.
Ann Shulgin

Ann Shulgin (22. maaliskuuta 1931 – 9. heinäkuuta 2022) oli yhdysvaltalainen tutkija ja kirjailija, joka työskenteli yhdessä aviomiehensä Alexander Shulginin kanssa psykoaktiivisten aineiden parissa. Ann Shulgin toimi myös itseoppineena psykoterapeuttina kolmen vuoden ajan, kun hänen terapiassaan käyttämänsä psykedeelit, kuten MDMA ja 2C-B olivat vielä laillisia. Kyseisten psykedeelien tultua laittomiksi hän päätti mieluummin keskittyä uraansa kirjailijana. Ann Shulgin myös testasi yhdessä miehensä Alexander Shulginin kanssa tämän kehittämiä psykoaktiivisia yhdisteitä.
Sakari Visa

Jouko Sakari Visa (s. 1. toukokuuta 1940 Helsinki) on suomalainen upseeri ja vara-amiraali evp. Visa työskenteli mm. Suomen merivoimien komentajana vuosina 1990–1996.
Ura.
Lisäksi hän on toiminut Reserviläislehden sotilasasiantuntijana 1986–1994.
Visa on suorittanut Kadettikoulun Merisotakoulussa valmistuen laivastolinjalta vuonna 1962.
Nippon Ichi Software

Nippon Ichi Software () on japanilainen videopeleihin keskittynyt pelitalo. Nippon Ichi tunnetaan erityisesti monien vuoropohjaisten taktisten roolipelien kehittäjänä. Näistä laajin on "Disgaea" -pelisarja, joka on myös yksi kyseisen videopeligenren tunnetuimmista edustajista. Pelitalolla on Yhdysvalloissa tytäryhtiö nimeltä Nippon Ichi America, joka vastaa pelien englanninninkielisestä lokalisoinnista ja julkaisemisesta. Lisäksi NIS America on julkaissuit joitain animesarjoja. Suomeksi käännettynä Nippon Ichi tarkoittaa "Japanin numero yksi". 
Nippon Ichin pelien kehitystyöstä näkyvimpiä nimiä ovat mm. taiteilija Takehito Harada ja säveltäjä Tenpei Sato. Harada on suunnitellut hahmot ja oheistaiteen moneen peliin, kuten "Disgaea" -sarjaan, "Phantom Braveen" ja "Makai Kingdomiin". Sato taas on säveltänyt musiikit moniin pelitalon peleihin. Nippon Ichin maskotti on sen peleistä tuttu hahmo Prinny.
Siliconeran mukaan NIS on päässyt Guinnessin ennätystenkirjaan vuonna 2012 yhtiönä, joka on julkaissut eniten strategiaroolipelejä.
Pelejä joissa Nippon Ichi on toiminut julkaisijana.
Erityisesti Nippon Ichi America on toiminut julkaisijana kun muutamien muiden japanilaisten pelinkehittäjien pelejä on julkaistu Pohjois-Amerikassa ja Euroopassa.
Tylene Buck

Tylene Buck (s. 7. maaliskuuta 1972 Sacramento, Kalifornia) on yhdysvaltalainen pornonäyttelijä ja malli sekä entinen painija taiteilijanimellä Major Gunns.
Buck aloitti painiuransa loppuvuodesta 1999 "World Championship Wrestling" -tapahtumassa yhtenä nWo-tytöistä. Myöhemmin hän lopetti painin ja siirtyi pornoteollisuuden pariin. Hän on toiminut myös "Penthousen" mallina.
Tuomas Tarino

Tuomas Henrik Tarino (s. 16. toukokuuta 1989 Janakkala) on suomalainen kreikkalais-roomalaisen tyylin painija. 84 kilogramman painoluokassa painiva Tarino edustaa Korson Vetoa, ja häntä valmentaa isä Aki Tarino. Hän on edustanut urallaan myös Järvenpään Voimailijoita. Tarino voitti sotilaiden MM-pronssia vuonna 2010 ja alle 20-vuotiaiden MM-pronssia vuonna 2009. Hän on edustanut Suomea myös Euroopan-mestaruuskilpailuissa.
Elämä ja urheilu-ura.
Edustus nuorten sarjoissa.
Tarinon isoisä vei tämän ensimmäisen kerran painisalille vuonna 1996. Ensimmäiseen kansainväliseen arvoturnaukseensa hän osallistui vuonna 2006, jolloin hän voitti kadettien (alle 17-vuotiaiden) Pohjoismaiden mestaruuden 76 kg:n sarjassa. Samana vuonna hän sijoittui kadettien EM-kilpailuissa samassa painoluokassa kymmenenneksi. Vuonna 2007 Tarino sijoittui juniorien (alle 20-vuotiaiden) MM-kilpailuissa 74 kilogramman sarjassa 11:nneksi, ja seuraavana vuonna hän oli saman kilpailun ja sarjan 14:s.
Vuonna 2009 Tarino siirtyi 84 kilogramman painoluokkaan. Hän osallistui kesäkuussa juniorien EM-kilpailuihin, joissa sijoittui 11:nneksi. Elokuussa Tarino kilpaili juniorien MM-kilpailuissa Ankarassa. Hän voitti kaksi ensimmäistä vastustajaansa antamatta pistettäkään, mutta hävisi kolmannen kierroksen ottelunsa Venäjän Alan Khugajeville jaksoin 1–2. Khugajevin selviydyttyä loppuotteluun pääsi Tarino keräilyotteluihin, joista hän voitti ensimmäisen ja selviytyi pronssiotteluun. Siinä Tarino voitti azerbaidžanilaisvastustajansa jaksoin 2–0 ja voitti MM-pronssia.
Yleinen sarja.
Yleisessä sarjassa Tarino kilpaili ensimmäisen kerran vuonna 2010, jolloin hän oli Saksan Grand Prix'n 21:s. Samana vuonna hän kilpaili myös sotilaiden MM-kilpailuissa Lahdessa, joista hän voitti pronssimitalin. Vuonna 2011 Tarino kilpaili ensimmäisen kerran EM-kilpailuissa, missä hän hävisi ensimmäisellä kierroksella unkarilaiselle Pekingin kesäolympialaisten hopeamitalistille Zoltán Fodorille jaksoin 1–2. Tarinon lopullinen EM-sijoitus oli 22:s. Kuukausi EM-kilpailujen jälkeen Tarino sijoittui Pohjoismaiden-mestaruuskilpailuissa kahdeksanneksi.
Yksityiselämä.
Tarino on suorittanut Pajulahden urheiluopistolla liikunnanohjauksen perustutkinnon. Tarinon Aki-isä toimii tämän valmentajana. Myös hänen pikkuveljensä Akseli on painija. Painiliiton profiilissaan Tarino nimeää harrastuksekseen elokuvat. Hän on harrastanut myös jalkapalloa.
Nykyaikainen viisiottelu kesäolympialaisissa 1928

Vuoden 1928 kesäolympialaisten nykyaikainen viisiottelu järjestettiin 31. heinäkuuta – 4. elokuuta 1928 Amsterdamissa, Alankomaissa. Tämä oli neljäs kerta kun laji oli mukana olympialaisten ohjelmassa. Mukana oli 37 osanottajaa 14 eri maasta. Tapahtumia oli yksi, joka oli ainoastaan miehille. Osakilpailuja olivat ammunta, uinti, miekkailu, ratsastus ja maastojuoksu.
Koko kilpailun voitti se, joka sai vähiten pisteitä. Kustakin osakilpailusta pisteitä sai sijoituksensa verran.
The Condemned

The Condemned on vuonna 2007 ensi-iltansa saanut yhdysvaltalainen toimintaelokuva. Elokuvan on ohjannut Scott Wiper, joka myös käsikirjoitti elokuvan yhdessä Rob Heddenin kanssa. Pääosissa näyttelivät Steve Austin ja Vinnie Jones.
Juoni.
Breckel on mediamoguli, joka on luonut tositelevisiosarjan, jota näytetään vain internetissä. Hänen tarkoituksensa on saada ohjelmasta katsotumpi, kuin Super Bowl. Hän kerää kymmenen kuolemaan tuomittua vankia, jotka viedään saarelle taistelemaan hengestään. Ainoastaan yksi voi selvitä hengissä. Yksi saarelle joutuneista on Jack Conrad, joka siirretään saarelle korruptoituneesta Keski-Amerikan vankilasta. Todellisuudessa hän on entinen armeijan erikoisjoukkojen sotilas, joka joutui väärin tuomituksi. Conrad päättää päästä saarelta pois ja loppujen lopuksi kostamaan Breckelille.
Nykyaikainen viisiottelu kesäolympialaisissa 1932

Vuoden 1932 kesäolympialaisten nykyaikainen viisiottelu järjestettiin 2. – 6. elokuuta 1932 Los Angelesissa, Yhdysvalloissa. Tämä oli viides kerta kun laji oli mukana olympialaisten ohjelmassa. Mukana oli 25 osanottajaa 10 eri maasta. Tapahtumia oli yksi, joka oli ainoastaan miehille. Osakilpailuja olivat ammunta, uinti, miekkailu, ratsastus ja maastojuoksu.
Koko kilpailun voitti se, joka sai vähiten pisteitä. Kustakin osakilpailusta pisteitä sai sijoituksensa verran. Jos kaksi tai useampi sijoittui samalle sijoitukselle osakilpailussa, laskettiin sijoituksista keskiarvo.
Just the Way You Are (Bruno Marsin kappale)

”Just the Way You Are” on kappale yhdysvaltalaiselta laulaja-lauluntekijältä Bruno Marsilta. Se julkaistiin ensimmäisenä singlenä hänen debyyttialbumiltaan "Doo-Wops &amp; Hooligans". Single julkaistiin Yhdysvalloissa 20. heinäkuuta 2010 ja sen kirjoittivat The Smeezingtons, Khalil Walton sekä Needlz ja tuottivat The Smeezingtons ja Needlz. Musiikkivideo, jonka ohjasi Ethan Lader, julkaistiin 8. syyskuuta 2010 ja siinä näyttelee perulaissyntyinen australialainen näyttelijä Nathalie Kelley. Single julkaistiin Isossa-Britanniassa 19. syyskuuta 2010 nimellä "Just the Way You Are (Amazing)". Kappaleen virallisessa remix-versiossa on mukana räppäri Lupe Fiasco. Versio sisältyy "Doo-Wops &amp; Hooligans" -albumin deluxe-painokseen. 13. helmikuuta 2010 kappale voitti Grammy-palkinnon kategoriassa "Best Male Pop Vocal Performance".
Musiikkivideo.
Musiikkivideossa on mukana perulais-australialainen näyttelijä Nathalie Kelley. Videon alussa Nathalia kuuntelee kappaletta "Just the Way You Are" musiikkisoittimellaan, kun Bruno astuu sisään. Hän pysäyttää soittimen, ottaa kasetin ja alkaa laulaa kappalettaan. Bruno vetää kasetin nauhan ulos ja muotoilee siitä ensin oman ja sitten kappaleensa nimen. Kappaleen edetässä hän muotoilee nauhasta erilaisia asioita. Video noudattaa koko ajan samanlaista teemaa, nauhasta muotoillaan esimerkiksi Nathalien ja Brunon muotokuvat. Suurin osa kuvista on animoituja. Kappaleen lopussa Bruno soittaa pianoa Nathalien katsoessa ja hymyillessä.
Kappalelista.
Digitaalinen single
CD Single
Muita versioita.
Kappaleesta on tehty useita coverversioita. Cory Monteith esitti kappaleen yhdysvaltalaisen "Glee"-televisiosarjan toisen tuotantokauden kahdeksannessa jaksossa. Jakso ensiesitettiin 22. marraskuuta 2010. Brittien "The X Factor" -kilpailun voittaja Matt Cardle esitti kilpailussa oman tulkintansa ja nauhoitti myöhemmin kappaleen albuminsa B-puolelle. Myös The Saturdays ja ukrainalainen post-hardcore-yhtye Make Me Famous ovat coveroineet kappaletta.
Damián Iguacén Borau

Damián Iguacén Borau (12. helmikuuta 1916 Fuencalderas – 24. marraskuuta 2020) oli espanjalainen roomalaiskatolinen piispa. Hän sai pappisvihkimyksensä 7. kesäkuuta 1941 ja tuli nimitetyksi Barbastron piispaksi 10. elokuuta 1970. Hänet vihittiin piispaksi 11. lokakuuta Luigi Dadaglion toimiessa pääkonsekraattorina sekä Pedro Cantero Cuadradon ja Arturo Tabera Araozin avustaessa.
23. syyskuuta 1974 Iguacén Borau sai nimityksen Teruelin ja 14. elokuuta 1984 San Cristóbal de La Laguna o Tenerifen piispaksi. Hän oli Teneriffan kymmenes piispa. Borau jäi eläkkeelle 12. kesäkuuta 1991.
Nykyaikainen viisiottelu kesäolympialaisissa 1976

Vuoden 1976 kesäolympialaisten nykyaikainen viisiottelu järjestettiin 18. – 22. heinäkuuta 1976 Montrealissa, Kanadassa. Tämä oli 14. kerta kun laji oli mukana olympialaisten ohjelmassa. Mukana oli 47 osanottajaa 17 eri maasta. Tapahtumia oli kaksi, joista kumpikin oli ainoastaan miehille.
Neuvostoliiton Boris Oništšenko jäi Ison-Britannian joukkuetta vastaan miekkaillessaan kiinni huijauksesta: hänen miekkaansa oli käsitelty niin, että hän sai rekisteröityä itselleen osumapisteitä vaikka ei olisikaan osunut vastustajaansa. Oništšenko hylättiin ja samalla Neuvostoliitto menetti mahdollisuutensa joukkuekilpailussa.
Vladimir Jerofejev

Vladimir Jerofejev (1920 – 18. heinäkuuta 2011 Moskova, Venäjä) oli neuvostoliittolainen diplomaatti ja suurlähettiläs. 
Jerofejev opiskeli Moskovan vieraiden kielten instituutin diplomaattilinjalla ja siirtyi valmistuttuaan Neuvostoliiton Tukholman-suurlähetystöön suurlähettiläs Aleksandra Kollontain avustajaksi. Sen jälkeen hän toimi Neuvostoliiton ulkoministeriössä ulkoministeri Vjatšeslav Molotovin avustajana sekä Josif Stalinin tulkkina ja kääntäjänä. Myöhemmin hän työskenteli lähetystöneuvoksena Pariisissa, suurlähettiläänä Senegalissa ja Unescon apulaispresidenttinä. 
SALT-neuvotteluissa 1978 Wienissä hän oli Neuvostoliiton pääneuvottelija.
Jerofejev tunsi sekä ranskalaisen että neuvostoeliitin. Hänen poikansa Viktor Jerofejev nostatti skandaalin tekemällä sensuroimattoman Metropol-kirjallisuusalmanakan, minkä vuoksi isä Jerofejev menetti luvatun viran varaulkoministerinä. Poika olisi halunnut esittää vaaditun julkisen katumuksen, mutta isä kielsi: "Et tee sitä. Perheessämme on jo yksi poliittinen ruumis, ja se riittää."
Mihail Gorbatšovia kannattaneen Jerofejevin maine palautui perestroikan aikana. Vaikka hän piti järjestelmän hajoamista väistämättömänä, hän pahoitteli unelman oikeudenmukaisesta maailmasta sortumista.
SALT-neuvottelut

SALT-neuvottelut (lyhenne Salt, engl. Strategic Arms Limitation Talks) oli Neuvostoliiton ja Yhdysvaltojen väliset strategisten aseiden rajoittamisneuvottelut. Neuvottelut aloitettiin marraskuussa 1968 Helsingissä, ja vuonna 1972 niiden tuloksena oli Moskovassa allekirjoitettu SALT I -sopimus. SALT-neuvottelujen avausvaiheessa Suomi oli ensi kertaa isäntänä suurvaltojen johtajien tapaamisissa. Monikärkiohjusten ja risteilyohjusten käytön rajoittamiseksi solmittu SALT II hyväksyttiin 1979, mutta Yhdysvallat ei ratifioinut sitä maiden välisten suhteiden jäähdyttyä.
STS-88

STS-88 (lento 2A) oli Nasan ensimmäinen avaruussukkulalento kansainväliselle avaruusasemalle (ISS) ja avaruussukkula Endeavourin 13. lento. Endeavour kuljetti avaruusasemalle avaruusaseman ensimmäisen yhdysvaltalaisen moduulin, "Unityn" (eli "Node 1").
Endeavour laukaistiin toisella yrittämällä 4. joulukuuta 1998 Kennedyn avaruuskeskuksesta Floridasta. Seitsenpäiväisen lennon kohokohta oli Unityn yhdistäminen kiertoradalla jo olevaan "Zarya"-moduuliin, mikä vaati kolme avaruuskävelyä yhdistämään moduulien sähkö- ja tietoliikennekaapelit toisiinsa. Boeingin ja Venäjän avaruusjärjestön rakentama Zarya oli laukaistu venäläisellä Proton-kantoraketilla Baikonurin kosmodromilta marraskuussa 1998.
Muita hyötykuormia:
Laukaisun jälkeen sukkula ohjattiin Zaryan kiertoradalle. Unity siirrettiin sukkulan robottikäsivarrella rahtiruumasta sukkulan telakoitumisjärjestelmän päälle. Tämän jälkeen Zarya siirrettiin sukkulan robottikäsivarrella Unityn telakoitumissovittimen (Pressurized Mating Adapter, PMA) päälle. Avaruuskävelyillä kytkettiin moduulien virta- ja tietoliikennekaapelit toisiinsa.
Endeavourin astronautit vierailivat uudella kansainvälisellä avaruusasemalla 11. joulukuuta 1998 menemällä Unity- ja Zarya-moduulien sisälle ensimmäistä kertaa ja asensivat S-aaltoalueen viestijärjestelmän minkä avulla yhdysvaltalaiset lennonvalvojat Houstonissa pystyivät lähettämään komentoja Unityn järjestelmiin ja tarkkailemaan aseman järjestelmien toimintaa. Osoituksena suurimman koskaan rakennetun avaruusaseman rakennustyön vaatimasta kansainvälisestä yhteistyöstä sukkulan komentaja Robert Cabana ja venäläinen kosmonautti Sergei Krikaljov avasivat Unity-yhteysmoduuliin johtavan luukun ja leijuivat yhdessä uuteen avaruusasemaan.
Muu miehistö seurasi perässä ja alkoi kääntää valoja päälle ja siirtää tarvikkeita tilavaan Unity-yhteysmoduuliin mihin muut moduulit tultaisiin yhdistämään tulevaisuudessa. Jokainen Unityn käytävä oli merkitty kyltillä mikä johti tunneleihin mihin uudet moduulit tultaisiin myöhemmin yhdistämään. Tuntia myöhemmin Cabana ja Krikaljov avasivat yhteysluukun venäläisvalmisteiseen Zarya-ohjausmoduuliin mikä oli aseman hermokeskus aseman varhaisvaiheessa. Astronautit totesivat yhteysluukun avaamisen merkinneen uuden aikakauden alkua avaruuden tutkimuksessa.
Astronautit testasivat myös onnistuneesti aseman videoneuvottelujärjestelmää mitä aseman ensimmäinen pitkäkestoinen pysyvä miehistö (Retkikunta 1) tulisi käyttämään.
Avaruuskävelyiden jälkeisenä päivänä "Endeavour" irrottautui moduuleista mikä päätti ensimmäisen avaruusaseman kokoonpanolennon. Sukkula laskeutui 16. joulukuuta 1998 Kennedyn avaruuskeskukseen.
Avaruuskävelyt.
STS-88:lle oli suunniteltu kolme avaruuskävelyä (EVA), mitkä myös toteutuivat
Ventricaria ventricosa

Ventricaria ventricosa on viherleviin kuuluva levälaji, joka on tunnettu myös nimellä "Valonia ventricosa".
Sitä tavataan ympäri maailmaa lämpimillä merialueilla. Se elää matalissa vesissä joita vuorovesi huuhtoo, usein kiinnittyneenä korallimurskaan tai korallin koloihin.
Levän sekovarsi muodostaa halkaisijaltaan 1-4 cm kokoisia yksittäisiä kuplia, joista jokainen on yksi solu. Kuplan alaosa muotoutuu sen mukaan miten levä kiinnittyy alustaansa. Se on yksi maailman suurimpia soluja, ja sen avulla on helppo tutkia solun fysiologiaa.
"Ventricaria ventricosa" on pahamaineisin meriakvaarioiden rikkaruoho. Sitä kutsutaan nimellä kuplalevä. On olemassa muitakin kuplanmuotoisia levälajeja. Tämä erottuu niistä muodostaessaan pallomaisia, yksittäisiä kirkkaanvihreitä kuplia, kun taas muissa lajeissa kuplat ovat pitkulaisia tai ryhminä tai tummanvihreitä tai punertavia. Muita kuplamaisia levälajeja ovat esimerkiksi "Boergesenia forbesii", "Valonia aegagropila", "Valonia fastigiata", "Valonia macrophysa", "Valonia utricularis", "Dictyosphaeria cavernosa" ja "Bornetella sphaerica".
Hans Conried

Hans Conried (15. huhtikuuta 1917 Baltimore, Maryland – 5. tammikuuta 1982 Burbank, Kalifornia) oli yhdysvaltalainen näyttelijä. Hän näytteli radiossa ja teatterissa, kunnes teki elokuvadebyyttinsä vuonna 1938 elokuvassa "". Elokuvien ohessa hän jatkoi radionäyttelemistä, sillä radiotyöstä maksettavat palkkiot olivat korkeampia ja radiossa hänellä oli mahdollisuus esiintyä suuremmissa rooleissa. Conriedilla oli vakiorooli professori Kopokinina kuunnelmasarjassa "My Friend Irma" ja hän esiintyi usein muun muassa jännityskuunnelmasarjassa "Suspense". Radion suosion vähetessä 1940-luvun lopulta alkaen Conried keskittyi enemmän elokuvanäyttelemiseen. Broadwaylla hän esiintyi muun muassa Cole Porterin musikaalissa "Can Can". Televisiossa Conried kuului juontaja Jack Paarin suosikkivieraisiin "The Tonight Show'ssa". 
Conried toimi ääninäyttelijänä sekä elokuvissa että televisiossa. Hänen tunnetuin ääniroolinsa on Kapteeni Koukku vuonna 1953 valmistuneessa Disney-animaatiossa "Peter Pan". Conried on saanut tähden Hollywood Walk of Famelle.
Unkarin Grand Prix 2011

Unkarin Grand Prix 2011 oli Formula 1 -kauden 2011 11. osakilpailu, joka käytiin 31. heinäkuuta Hungaroringin moottoriradalla Mogyoródissa, Unkarissa.
Paalupaikalta kilpailuun lähti Sebastian Vettel, joka otti jo kauden kahdeksannen paalupaikkansa. Kilpailun voitti 200:n kilpailunsa ajanut Jenson Button, jolle voitto oli kauden toinen.
Esko Illi

Esko Antero Illi (s. 18. lokakuuta 1945 Mäntsälä) on eläkkeellä oleva suomalainen upseeri ja vara-amiraali, joka toimi Suomen merivoimien komentajana vuosina 1997–2001.
Henkilöhistoria.
Illi syntyi toimitusjohtaja Toivo Illin ja Taimi Anttilan perheeseen. Hänen puolisonsa vuodesta 1973 on Pirkko Marketta Laurila. Ylioppilaaksi Illi tuli 1964, Merisotakoulusta hän valmistui vuonna 1968 ja Sotakorkeakoulusta 1977. Helsingin yliopistossa Illi suoritti valtiotieteen kandidaatin tutkinnon 1981, vuonna 1991 hän opiskeli Yhdysvalloissa Naval Command Collegessa ja Naval War Collegessa. 
Sotilasura.
Illi palveli Merivoimien eri aluksilla 1968-1974, muun muassa silloisessa Laivastolippueessa. UNTSO:n sotilaallisena tarkkailijana Illi toimi 1974-1975, Merivoimien esikunnan operatiivisen toimiston päällikkönä 1977-1980, puolustusneuvoston yleissihteerin apulaisena 1981-1983, Miinalaiva Pohjanmaan päällikkönä 1984-1986, Helsingin laivastoaseman esikunnan päällikkönä 1986-1987, Rannikkolaivaston ohjuslaivueen komentajana 1987-1989, esikuntapäällikkönä 1989-1990, maanpuolustuskurssien johtajana 1991-1993 ja ennen merivoimien komentajakauttaan Maanpuolustuskorkeakoulun rehtorina 1994–1996.
Illi ylennettiin luutnantiksi 1968, yliluutnantiksi 1971, kapteeniluutnantiksi 1975, komentajakapteeniksi 1980, komentajaksi 1987, kommodoriksi 1991 ja kontra-amiraaliksi 1994.
Tšekin alle 20-vuotiaiden jääkiekkomaajoukkue

Tšekin alle 20-vuotiaiden jääkiekkomaajoukkue edustaa Tšekkiä jääkiekon nuorten maailman­mestaruus­kilpailuissa ja muissa kansainvälisissä nuorten otteluissa. Joukkue on voittanut maailmanmestaruuden vuosina 2000 ja 2001.
Caramelito Promotions

Caramelito Promotions on suomalainen ammattinyrkkeilytalli, jonka päätoimipaikka on Vaasa. Talliin kuului heinäkuussa 2011 kuusi nyrkkeilijää: Janne Katajisto, Anton Sjomkin, Janne Forsman, Roope Puumalainen, Teemu Tuominen ja Jarkko Jussila. 
Tallin managerina ja toisena promoottorina toimii Petro Koskimies, joka on valmentanut aikaisemmin muun muassa Juho Haapojan raskaansarjan Suomen mestariksi. Nykyisin Koskimies valmentaa Jarkko Jussilaa ja Teemu Tuomista. Tallin matchmakerina ja toisena promoottorina toimii Markus Lammi.
Talli oli järjestänyt heinäkuuhun 2011 mennessä kaikkiaan 10 ottelutapahtumaa:
Ammattinyrkkeilytapahtumien järjestämisen lisäksi talli toimii aktiivisesti yhteistyössä paikallisten amatöörinyrkkeilyseurojen kanssa.
Aiheesta muualla.
http://caramelitopromotions.com/